**VIORILE**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

VIORILE

Viorile nu plâng, e doar un mit

Menit să ne întoarcă spre iubire,

Cum se întoarce soarele din fire

Spre dimineata-n care ne-am iubit.

Viorile ne dojenesc cu struna

Şi ne mângâie rănile adânci.

N-aş vrea să fi plecat acum? Atunci?

Iubirea noastră n-a fost decât una.

Viorile ne leagănă ades

Cu note lungi, uşor sfâşietoare

Şi cu parfumul ţărmului de mare

Unde se stinge valul ne-nteles.

Viorile sunt trupuri de silfide

Ce le sărută adieri molcome,

Sunt strune-ntinse, pline de arome

Ce pot chiar veşnicia a desfide.

Viorile sunt ultima iubire,

Ultimul vals care încheie balul.

Să cânte dară până urcă valul

Şi poartă totul spre nemărginire.

Viorile nu plâng, e doar un mit

Pe care l-am citit întâmplător.

Îmi dăruiesc destinul de cocor

Viorilor pe care le-am iubit.

12 MAI 2015